Úradný vestník L 131 , 05/05/1998 S. 0026 - 0027



Rozhodnutie Komisie z 22. apríla 1998 o uvedení na trh geneticky modifikovanej jarnej repky olejnej (Brassica napus L. spp. oleifera) podľa smernice Rady 90/220/EHS (Text s významom pre EHP) (98/291/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/220/EHS z 23. apríla 1990 o zámernom uvoľnení geneticky modifikovaných organizmov do životného prostredia [1], naposledy zmenenú a doplnenú smernicou Komisie 97/35/ES [2], najmä na jej článok 13, keďže články 10 až 18 smernice Rady 90/220/EHS stanovujú postup spoločenstva umožňujúci príslušnému orgánu členského štátu udeliť súhlas s uvedením na trh produktov obsahujúcich geneticky modifikované organizmy alebo produktov z nich pozostávajúcich; keďže ohlásenie o uvedení na trh takého produktu bolo predložené príslušným orgánom Spojeného kráľovstva; keďže príslušné orgány Spojeného kráľovstva postúpili príslušné dokumenty Komisii so súhlasným stanoviskom; keďže príslušné orgány iných členských štátov vzniesli voči uvedeným dokumentom námietky; keďže ohlasovateľ oficiálne požiadal o obmedzenie rozsahu ohlásenia na "manipuláciu s produktom počas dovozu, pred skladovaním a spracovaním a počas skladovania a spracovania"; keďže ohlasovateľ upravil navrhované označenie v pôvodnej dokumentácii takto: - spoločnostiam, o ktorých je známe, že dovážajú produkt do spoločenstva na ďalšie spracovanie, sa poskytne dokumentácia o produkte obsahujúca informáciu, že produktuvedený v ohlásení a vyrobený mimo spoločenstva spoločnosťou Hoechst Schering AgrEvo GmbH alebo v jej licencii môže byť prítomný v hromadných zásielkach repky olejnej, - poskytovaná dokumentácia o produkte bude okrem iného obsahovať informáciu o tom, že produkt bol vyrobený genetickou modifikáciou, ako aj informácie o možnom používaní výrobku, - v dokumentácii o produkte sa tiež uvedie, že osobitné požiadavky na označovanie sa môžu uplatňovať v spoločenstve na produkty odvodené z geneticky modifikovanej repky olejnej; keďže Komisia je preto v súlade s článkom 13 ods. 3 smernice 90/220/EHS povinná rozhodnúť v súlade s postupom uvedeným v článku 21 uvedenej smernice; keďže Komisia požiadala príslušné vedecké výbory zriadené rozhodnutím Komisie 97/579/ES [3] o stanovisko k týmto dokumentom; keďže stanovisko bolo doručené 10. februára 1998 Vedeckým výborom pre rastliny, ktorý dospel k záveru, že neexistuje dôvod domnievať sa, že dovoz produktu s cieľom jeho spracovania by mohol mať účinky na ľudské zdravie alebo životné prostredie; keďže Komisia po posúdení všetkých námietok vznesených na základe smernice 90/220/EHS, informácií predložených v dokumentoch a stanoviska Vedeckého výboru pre rastliny dospela k záveru, že neexistuje dôvod domnievať sa, že manipulácia s produktom počas dovozu, pred skladovaním a spracovaním a počas skladovania a spracovania bude mať za následok nepriaznivé účinky na ľudské zdravie alebo životné prostredie; keďže článok 11 ods. 6 a článok 16 ods. 1 smernice 90/220/EHS ustanovujú dodatočné záruky v prípade, ak sa objaví nová informácia o rizikách spojených s produktom; keďže opatrenia ustanovené v tomto rozhodnutí sú v súlade so stanoviskom výboru založeným v zmysle článku 21 smernice 90/220/EHS, PRIJALA TOTO ROZHODNUTIE: Článok 1 1. Bez toho, aby boli dotknuté iné právne predpisy spoločenstva, najmä nariadenie (ES) č. 258/97 Európskeho parlamentu a Rady [4], a podľa odseku 2 tohto článku, príslušné orgány Spojeného kráľovstva udeľujú súhlas s uvedením na trh tohto produktu, ohláseného spoločnosťou AgrEvo UK Crop Protection (odkaz C/UK/95/M5/1): semená jarnej repky olejnej (Brassica napus L. spp. oleifera.) odvodenej z tradičného kríženia medzi geneticky nemodifikovanou repkou olejnou a líniou získanou z transformačného prípadu Topas 19/2, keď bol na transformáciu použitý plazmid pOCA/AC obsahujúci: a) syntetický gén pat kódujúci fosfinotricínacetyltransferázu, riadený promótorom 35S a terminátorovou sekvenciou z mozaikového vírusu karfiolu a b) gén npt II kódujúci neomycínfosfotransferázu II, riadený promótorom nopalínsyntázou a terminátorovou sekvenciou oktopínsyntázy. 2. Súhlas sa vzťahuje na uvedenie produktu na trh alebo na manipuláciu s ním v životnom prostredí pred skladovaním a spracovaním a počas skladovania a spracovania. Článok 2 Toto rozhodnutie je adresované členským štátom. V Bruseli 22. apríla 1998 Za Komisiu Ritt Bjerregaard členka Komisie [1] Ú. v. ES L 117, 8.5.1990, s. 15. [2] Ú. v. ES L 169, 27.6.1997, s. 72. [3] Ú. v. ES L 237, 28.8.1997, s. 18. [4] Ú. v. ES L 43, 14.2.1997, s. 1. --------------------------------------------------